C 214/10
EL
Επίσημη Εφημερίδα της Ευρωπαϊκής Ένωσης
31.5.2022
Η αναθεώρηση της τελικής μέγιστης χρηματοδοτικής συνεισφοράς προς τα κάτω δεν δικαιολογεί την υποβάθμιση ή την κατάργηση μεταρρυθμίσεων από τα σχέδια.
Μάλιστα, οι μεταρρυθμίσεις συνεπάγονται μικρό έως μηδενικό σχετικό κόστος και, ως εκ τούτου, δεν συνδέονται με το μέγεθος της μέγιστης χρηματοδοτικής συνεισφοράς.
Επίσης, το αναθεωρημένο σχέδιο εξακολουθεί να πρέπει να πληροί όλα τα κριτήρια αξιολόγησης και, ειδικότερα, να καλύπτει το σύνολο ή ένα σημαντικό μέρος των ειδικών ανά χώρα συστάσεων.
Για να αντισταθμίσουν τη μειωμένη μέγιστη χρηματοδοτική συνεισφορά και να επιτύχουν τους στόχους του REPowerEU, εκτός από την αξιοποίηση εθνικών πόρων, τα κράτη μέλη που αντιμετωπίζουν αναθεώρηση προς τα κάτω ενθαρρύνονται να χρησιμοποιήσουν τις παρακάτω επιλογές: — αίτηση για δάνειο στο πλαίσιο του ΜΑΑ· — μεταφορές κονδυλίων από την πολιτική συνοχής, όπως ορίζεται στο άρθρο 26 του κανονισμού περί κοινών διατάξεων και στο άρθρο 7 παράγραφος 1 του κανονισμού ΜΑΑ· — μεταφορά επενδύσεων που θα ολοκληρωθούν έως το τέλος του 2023 από τον ΜΑΑ στα Ευρωπαϊκά Διαρθρωτικά και Επενδυτικά Ταμεία για την περίοδο προγραμματισμού 2014-2020, μεταξύ άλλων μέσω της πρωτοβουλίας REACT-EU, σύμφωνα με τον κανόνα N + 3· — μεταφορά ορισμένων επενδύσεων που έχουν προγραμματιστεί στο πλαίσιο του ΜΑΑ στα προγράμματα της πολιτικής συνοχής για την περίοδο 2021-2027.
Δάνεια για την αντιστάθμιση αναθεώρησης προς τα κάτω Όπως αναφέρθηκε παραπάνω, τα κράτη μέλη μπορούν να ζητήσουν δάνεια έως τις 31 Αυγούστου 2023.
Μια επιλογή για την αντιστάθμιση της μειωμένης μέγιστης χρηματοδοτικής συνεισφοράς και την επίτευξη των νέων στόχων του REPowerEU θα ήταν η λήψη δανείου από το οικείο κράτος μέλος.
Στην περίπτωση αυτή, ισχύουν οι προϋποθέσεις του άρθρου 14 του κανονισμού ΜΑΑ.
Το κράτος μέλος θα πρέπει να καταστήσει σαφές στο αναθεωρημένο ΣΑΑ ποιες μεταρρυθμίσεις και επενδύσεις μεταφέρονται από τη χρηματοδοτική συνεισφορά (δηλ. τις επιχορηγήσεις) στα δάνεια.
Μεταφορές από ταμεία του ΚΚΔ στον ΜΑΑ σύμφωνα με το άρθρο 26 του κανονισμού περί κοινών διατάξεων Το άρθρο 7 παράγραφος 1 του κανονισμού ΜΑΑ παρέχει στα κράτη μέλη τη δυνατότητα να μεταφέρουν στον ΜΑΑ πόρους που διατίθενται υπό καθεστώς επιμερισμένης διαχείρισης, ειδικότερα μέσω ταμείων που καλύπτονται από τον ΚΚΔ.
Σύμφωνα με το άρθρο 26 του κανονισμού περί κοινών διατάξεων [κανονισμός (ΕΕ) 2021/1060], ποσοστό έως 5 % των κονδυλίων του ΚΚΔ για τη δημοσιονομική περίοδο 2021-2027 μπορεί να μεταφερθεί σε άλλα μέσα της ΕΕ, αποκλειστικά προς όφελος του οικείου κράτους μέλους και, επομένως, μεταφορές που έχουν ήδη πραγματοποιηθεί σε άλλα μέσα (π.χ. στο πρόγραμμα Erasmus+) μειώνουν το μέγιστο ποσό που μπορεί να μεταφερθεί στον ΜΑΑ.
Η διάταξη αυτή θα μπορούσε να δώσει στο κράτος μέλος τη δυνατότητα να αυξήσει τους διαθέσιμους πόρους του στο πλαίσιο του ΜΑΑ, καλύπτοντας ενδεχομένως την αναθεώρηση της τελικής μέγιστης χρηματοδοτικής συνεισφοράς προς τα κάτω.
Τα κράτη μέλη μπορούν να ζητήσουν τέτοιες μεταφορές είτε στο πλαίσιο της συμφωνίας εταιρικής σχέσης τους είτε στο πλαίσιο τροποποιήσεων του προγράμματος ή, σε περίπτωση που το σύμφωνο εταιρικής σχέσης έχει εγκριθεί και ένα ή περισσότερα προγράμματα δεν έχουν ακόμη εγκριθεί, με κοινοποίηση της αναθεώρησης ορισμένων περιορισμένων πληροφοριών στο πλαίσιο της συμφωνίας εταιρικής σχέσης.
Τα κράτη μέλη που επιθυμούν να χρησιμοποιήσουν την εν λόγω επιλογή θα πρέπει να συζητήσουν με την Επιτροπή τον κατάλληλο τρόπο με βάση την πρόοδο της οικείας συμφωνίας εταιρικής σχέσης και των προγραμμάτων τους.
Σύμφωνα με το άρθρο 26 παράγραφος 3 του ΚΚΔ, τα αιτήματα για τέτοιες μεταφορές μέσω τροποποίησης προγράμματος είναι δεόντως αιτιολογημένα όσον αφορά τις συμπληρωματικότητες και τον αντίκτυπο που πρέπει να επιτευχθεί.
Στο πλαίσιο της αιτιολόγησης που πρέπει να παρέχεται για την εν λόγω μεταφορά, τα κράτη μέλη μπορούν να βασίζονται στο γεγονός ότι, γενικά, οι μεταρρυθμίσεις και οι επενδύσεις στο πλαίσιο του ΣΑΑ, τις οποίες θα καταστήσουν δυνατές οι εν λόγω μεταφορές, αναμένεται να συμβάλουν επίσης θετικά στην επίτευξη των στόχων που επιδιώκονται στο πλαίσιο της πολιτικής συνοχής.
Για παράδειγμα, πολλά ΣΑΑ περιλαμβάνουν μεταρρυθμίσεις για τη βελτίωση της αποτελεσματικότητας της δημόσιας διοίκησης ή μεταρρυθμίσεις στις δημόσιες συμβάσεις που θα συμβάλουν στην αύξηση της αποτελεσματικότητας των επενδύσεων των κρατών μελών στο πλαίσιο των κονδυλίων της πολιτικής συνοχής.
Αυτή η δυνατότητα μεταφοράς έως του 5 % των κονδυλίων σύμφωνα με το κεφάλαιο 26 του ΚΚΔ μπορεί να χρησιμοποιηθεί για την αντιστάθμιση της μείωσης των κατανομών σε σχέση με οποιοδήποτε μέτρο που περιλαμβάνεται στο υφιστάμενο ΣΑΑ. Μπορεί επίσης να χρησιμοποιηθεί για μεταρρυθμίσεις και επενδύσεις που περιλαμβάνονται στο κεφάλαιο για το REPowerEU.
Αυτό πρέπει να διακρίνεται από τη δυνατότητα μεταφοράς ποσοστού έως 7,5 % στο πλαίσιο του νέου προτεινόμενου άρθρου 26α του ΚΚΔ, βάσει της οποίας οι μεταφερόμενοι πόροι μπορούν να χρησιμοποιηθούν αποκλειστικά για μεταρρυθμίσεις και επενδύσεις που περιλαμβάνονται στο κεφάλαιο REPowerEU και μπορούν να ζητηθούν μόνο όταν το κράτος μέλος έχει ήδη ζητήσει μεταφορές από το εν λόγω ειδικό ταμείο έως το ανώτατο όριο του 5 % που καθορίζεται στο άρθρο 26 του ΚΚΔ.